Som tak for indsatsen i kampen mod ventelisterne på kræftbehandling byder Region Nordjylland i morgen mere end 6.000 medarbejdere på morgenmad.

Det er ca. to måneder siden, at regionerne satte som mål, at der højst må gå 48 timer fra mistanke om en af de tre kræftformer - lunge-, hals- og mave-tarm-kræft - til at en person kommer i undersøgelse og behandling. At det er lykkedes Region Nordjylland at opfylde denne forventning, skyldes først og fremmest en stor indsats fra personalet. - Det burde egentlig ikke kunne lade sig gøre med det udstyr og det antal medarbejdere, der i dag findes på de nordjyske sygehuse. Men det er lykkedes, fordi personalet har arbejdet næsten i døgndrift for at opfylde løfterne til patienterne. Det vidner om stort engagement og holdånd, og det vil vi gerne påskønne ved så at sige at give personalet en chance for at fejre deres egen indsats, siger regionsrådsformand i Region Nordjylland, Orla Hav i en pressemeddelelse. For at regionen også på længere sigt skal kunne leve op til forventningen om kræftbehandling inden for 48 timer på udvalgte kræftformer, kræver det mere udstyr og mere personale. Det er regionen klar til at leve op til, men det har ikke kunnet lade sig gøre at skaffe allerede nu.